Folketing
2007-03-23

Jeg er meget glad for fru Mette Gjerskovs spørgsmål, for så kan jeg også få præciseret, at hvis vi skal ind og tale konstruktivt om at finde frem til nogle forskellige mærkningsordninger, der kan blive relevante for forbrugerne, har jeg jo ikke på noget som helst tidspunkt bekendtgjort over for Socialdemokratiet, at så får de kun så lidt med. Nej, sådan er vi altså ikke i Dansk Folkeparti. Vi deler lige store kager ud. Jeg ved godt, at det ikke er altid, at Socialdemokratiet selv deler lige store kager ud, men det gør vi altså, og det vil vi også gøre, når vi sætter os ned for at arbejde med det her. Jeg må indrømme, at jeg aldrig i min tid i Folketinget, heller ikke i forslag fra Socialdemokratiet, har set, at man i et beslutningsforslag oplyste om henvendelser, man har fået. Men vi skal da overveje det næste gang i et beslutningsforslag at begynde at trykke de breve og e-mail, vi får, så man kan se, der er lidt henvendelser. Det vil jeg tage med tilbage til min folketingsgruppe. Det er bare ikke normal procedure. (Kort bemærkning).